Petrus, Dei gracia Senonensis archiepiscopus, omnibus ad quos littere presentes pervenerint, tam clericis quam laicis, in perpetuum. Noverit universitas vestra quod nos vidimus auctenticum sanctissimi patris nostri Innocentii pape, in quo continetur quod ipse filium et filiam excellentissimi domini nostri Philippi, regis Francorum, quos ipse susceperat de Agnete, filia nobilis ducis Meranie, legitimationis titulo decoravit, ut nullus ex natalibus eis defectus obsistat. Nos, vero, tanquam sacrosancte Romane ecclesie devoti filii, mandatum apostolicum humiliter suscipientes, eosque legitimos habentes, auctoritate apostolica, cujus in hac re mandatum suscepimus, excommunicavimus et anathematizavimus et a liminibus sancte matris ecclesie sequestravimus omnes illos qui aliquo modo huic sanctioni apostolice attemptaverint contra ire, vel in aliquo derogare. Actum, Senonis, publice, anno Gratie Mº CCº primo, mense januario.